text: L'espatlla, l'articulació incompresa – Clínica d'Osteopatia de Barcelona (COB)
  L'espatlla, l'articulació incompresa
  Article d'Iñaki Díez, osteòpata DO.
  11 tendons, 4 articulacions (una d'elles "falsa") i uns "coixinets" anomenats bosses sinovials o bosses seroses formen el conjunt de l'espatlla, o com ens agrada anomenar-la: la cintura escapular.
  És força freqüent conèixer algun conegut o parent proper que té, o ha tingut, molèsties a l'espatlla. De fet, és un dels motius de consulta més freqüent.
  Moltes vegades, els responsables del dolor que experimenten els pacients són els tendons que s'inflamen per un abús o perquè han patit algun traumatisme com pot succeir en un accident de cotxe o en una caiguda fortuïta. En aquest cas, podríem deduir, d'una manera més o menys senzilla, que el dolor ve provocat per aquest traumatisme.
  Però en altres ocasions, sovint el dolor en l'espatlla apareix d'una forma progressiva i sense un motiu aparent, arribant fins i tot a no deixar dormir al pacient. Llavors, si no hi ha cap motiu aparent, perquè ens fa mal?
  En aquesta articulació la resposta mai acostuma a ser senzilla, ja que hi ha moltes articulacions "més petites" però no menys importants i molts tendons que hi estan involucrats.
  Sempre m'agrada comparar la funció de l'espatlla amb la d'una barca de rems. El barquer que no rema no es queixa, són els que han de remar més els que protesten.
  El nostre treball com a terapeutes consisteix en valorar i destriar el teixit que està provocant la molèstia del pacient. Una vegada aïllada la conseqüència del problema, és el moment de buscar la causa que ha provocat que aquest teixit s'inflami.
  En la meva experiència en l'àmbit esportiu, sobretot en l'handbol, he observat que és molt freqüent la inestabilitat del complex de l'espatlla. Excloent el fet que hi hagi hagut lesions com ara luxacions, tenim tendència a atrofiar alguns dels músculs que ens estabilitzen l'espatlla, ja sigui per desús o per una descompensació muscular. No deixa de ser curiós que molts dels jugadors d'handbol pateixin d'aquest tipus d'inestabilitat en una articulació que estan entrenant contínuament.
  Aquesta molèstia també és freqüent en la resta de la població, moltes vegades causada per una mala postura en el nostre lloc de treball o per falta d'exercici físic i acaba desenvolupant dolor en la cintura escapular.
  Però no és tan senzill. Com bé sabeu el cos humà és una estructura que cal entendre-la en el seu conjunt i hem de tractar-la com a tal. Hi ha dolors que es manifesten en l'espatlla que poc o gens tenen a veure amb aquesta articulació. Potser el més famós de tots és "l'infart". Gairebé tots sabem que l'infart genera molèsties en l'espatlla esquerra (generalment) i que irradia el dolor cap avall. Amb això no vull dir que tots els dolors d'espatlla siguin possibles infarts, però sí que vull fer deixar constància que hi ha situacions clíniques que poden generar dolor en el complex de la cintura escapular i que no tinguin un origen "traumatològic". Tensions en el diafragma, vesícula biliar o fins i tot el fetge poden reflectir-se també en l'espatlla i confondre's amb les mal anomenades "tendinitis".
  Retornar la mobilitat perduda als teixits i articulacions d'aquest complex serà fonamental per a la seva recuperació, de la mateixa manera que ho és treballar els músculs afectats i reentrenar neurològicament el moviment de la cintura escapular seran factors a tenir en compte a l'hora de planificar el tractament d'aquesta articulació tan complexa però alhora fascinant que és l'espatlla.
  Osteòpata DO des del 2014 (Escola d'Osteopatia de Barcelona). Treballa en consulta privada amb experiència en el camp de la fisioteràpia des del 2008 i és tutor i professor assistent al Màster en Osteopatia de l'EOB. Té formació com a Tutor Clínic per l'Osteopathic European Academic Network (OsEAN) i formació continuada en Osteopatia i en tècniques manipulatives de columna i pelvis.